b'\n_START_ARTICLE_\nComuna Schitu Duca, Ia\xc8\x99i\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen sud-estul jude\xc8\x9bului, la limita cu jude\xc8\x9bul Vaslui, \xc3\xaen zona cursului superior al r\xc3\xa2ului Vasluie\xc8\x9b. Este str\xc4\x83b\xc4\x83tut\xc4\x83 de \xc8\x99oseaua na\xc8\x9bional\xc4\x83 DN24, care leag\xc4\x83 Ia\xc8\x99iul de Vaslui. Din acest drum, l\xc3\xa2ng\xc4\x83 Poieni se ramific\xc4\x83 \xc8\x99oseaua jude\xc8\x9bean\xc4\x83 DJ247, care duce spre sud la Dobrov\xc4\x83\xc8\x9b \xc8\x99i mai departe \xc3\xaen jude\xc8\x9bul Vaslui de Cod\xc4\x83e\xc8\x99ti, D\xc4\x83ne\xc8\x99ti, Z\xc4\x83podeni \xc8\x99i \xc8\x98tefan cel Mare (unde se termin\xc4\x83 \xc3\xaen DN15D).\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Schitu Duca se ridic\xc4\x83 la 4.354 de\xc2\xa0locuitori, \xc3\xaen cre\xc8\x99tere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 4.337\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (95,36%). Pentru 3,9% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (95,25%). Pentru 3,93% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna purta numele de Poiana C\xc3\xa2rnului, f\xc4\x83cea parte din plasa Crasna a jude\xc8\x9bului Vaslui \xc8\x99i era format\xc4\x83 din satele Poiana, Hili\xc8\x9ba, Trestiana, Pocreaca, Slobozia Milului, Dumitre\xc8\x99tii G\xc4\x83l\xc4\x83\xc8\x9bei, Schitu Duca, Schitu Dumitre\xc8\x99ti \xc8\x99i Blaga, av\xc3\xa2nd \xc3\xaen total 2439 de locuitori. Existau \xc3\xaen comun\xc4\x83 patru mori, o \xc8\x99coal\xc4\x83 \xc8\x99i patru biserici. Anuarul Socec din 1925 o consemneaz\xc4\x83 \xc3\xaen plasa Cod\xc4\x83e\xc8\x99ti a aceluia\xc8\x99i jude\xc8\x9b, av\xc3\xa2nd 2900 de locuitori \xc3\xaen satele Blaga, Dumitre\xc8\x99tii Duc\xc4\x83i, Dumitre\xc8\x99tii G\xc4\x83l\xc4\x83\xc8\x9bei, Pocreaca, Poiana C\xc3\xa2rnului, Schitu Duca, Slobozia \xc8\x99i Trestiana. \xc3\x8en 1931, denumirea comunei a fost schimbat\xc4\x83 \xc3\xaen Poieni._NEWLINE_\xc3\x8en 1950, comuna a trecut la raionul Ia\xc8\x99i din regiunea Ia\xc8\x99i. \xc3\x8en 1968, deja purt\xc3\xa2nd denumira de Schitu Duca, a fost transferat\xc4\x83 la jude\xc8\x9bul Ia\xc8\x99i. Tot atunci, satul Trestiana a fost desfiin\xc8\x9bat, fiind comasat cu satul Poieni.\n_START_SECTION_\nMonumente istorice\n_START_PARAGRAPH_\n\xc8\x98apte obiective din comuna Schitu Duca sunt incluse \xc3\xaen lista monumentelor istorice din jude\xc8\x9bul Ia\xc8\x99i ca monumente de interes local. Dou\xc4\x83 dintre ele sunt situri arheologice, ambele \xc3\xaen zona satului Dumitre\xc8\x99tii G\xc4\x83l\xc4\x83\xc8\x9bii: la \xe2\x80\x9etarlaua Rachi\xc8\x9b\xc4\x83 I - II\xe2\x80\x9d (200\xc2\xa0m nord de sat) se afl\xc4\x83 urme de a\xc8\x99ez\xc4\x83ri din paleoliticul superior (gravittian), perioada Halstatt, secolele al III-lea\xe2\x80\x93I \xc3\xae.e.n. (perioada Lat\xc3\xa8ne), secolele al II-lea\xe2\x80\x93al III-lea e.n. (Lat\xc3\xa8ne-ul t\xc3\xa2rziu) \xc8\x99i secolul al IV-lea e.n. (epoca daco-roman\xc4\x83); la \xe2\x80\x9etarlaua Cimitir\xe2\x80\x9d se g\xc4\x83sesc urme de a\xc8\x99ez\xc4\x83ri din paleoliticul superior (gravettian), secolul al II-lea \xc3\xae.e.n. (perioada Lat\xc3\xa8ne), secolele al II-lea\xe2\x80\x93al III-lea e.n. (Lat\xc3\xa8ne-ul t\xc3\xa2rziu) \xc8\x99i secolul al IV-lea e.n. (epoca daco-roman\xc4\x83)._NEWLINE_Celelalte cinci obiective sunt clasificate ca monumente de arhitectur\xc4\x83: biserica \xe2\x80\x9eAdormirea Maicii Domnului\xe2\x80\x9d (1830) din Schitu Duca; biserica \xe2\x80\x9eSf\xc3\xa2ntul Nicolae\xe2\x80\x9d (1721) din Slobozia; biserica \xe2\x80\x9eDuminica Tuturor Sfin\xc8\x9bilor\xe2\x80\x9d (sf\xc3\xa2r\xc8\x99itul secolului al XIX-lea) din Pocreaca; biserica \xe2\x80\x9eSf\xc3\xa2ntul Nicolae\xe2\x80\x9d (1841) din Poieni; \xc8\x99i ansamblul spitalului (sf\xc3\xa2r\xc8\x99itul secolului al XIX-lea) din acela\xc8\x99i sat.'